כמה עשרות תושבים במועצה המקומית הדרוזית חורפיש בגליל העליון תקפו אמבולנס צבאי שעבר הלילה (ב') בכפר והוביל פצועים מסוריה למרכז הרפואי לגליל בנהריה. טרם נעצרו חשודים במעשה.

התושבים דרשו לדעת מי נמצא ברכב, ולאחר שהאמבולנס הצבאי הצליח להתחמק, החלו כמה תושבים לרדוף אחריו עם כלי הרכב שלהם וליידות לעבר האמבולנס אבנים וחסמו את דרכו.

נהג האמבולנס הצליח להתחמק מהמחסום אך פגע באחד התושבים, בן 54 מחורפיש. הוא נפצע באורח בינוני והועבר לחדר ניתוח.

האמבולנס הצבאי הצליח לבסוף להגיע לתחנת המשטרה במעלות, ומשם הוא לווה על-ידי שוטרים לבית החולים בנהריה.

יושבי האמבולנס, שני חיילים ושני פצועים סורים, לא נפגעו, ובצבא אמרו כי רואים את האירוע בחומרה. גורמים שטיפלו במקרה אמרו כי מדובר בקומץ מפירי חוק.

בשבועות האחרונים, בעקבות המתיחות בסוריה בין המורדים לבין התושבים הדרוזים, תוגברה האבטחה בבית החולים על-ידי המשטרה. במוצאי שבת אף פוזרה במקום הפגנה של תושבים דרוזים שמחו נגד המשך הטיפול במורדים הפצועים.